<classify> MWENYEKITI wa Baraza la Mawaziri wa Jumuiya ya Maendeleo Kusini mwa Afrika SADC, Profesa Palamagamba Kabudi ametaja maeneo makuu matatu, yatakayotekelezwa kwa nguvu na jumuiya hiyo katika kipindi cha mwaka mmoja.Profesa Kabudi ambaye pia ni Waziri wa Mambo ya Nje na Ushirikiano wa Afrika Mashariki nchini Tanzania, amesema eneo la kwanza ni kuongeza biashara katika kanda; kusimamia Kiswahili kifundishwe shuleni katika nchi wanachama; na kampeni ya kuiondolea Zimbabwe vikwazo.Akizungumza na HabariLeo wakati wa mkutano na mabalozi wa Tanzania zaidi ya 40 wanaoiwakilisha nchi katika mataifa mbali mbali duniani, Profesa Kabudi amesema chini ya uongozi wa Mwenyekiti mpya wa SADC, Rais John Magufuli, maeneo hayo matatu yatawekewa uzito wa kipekee.Tutatekeleza maazimio yote yaliopitishwa na wakuu wa nchi na serikali katika mkutano wao wa 39 uliomalizika hivi juzi Agosti 18, 2019, lakini lazima kuwe na pakuanzia na kipaumbele.Kuna maeneo matatu makuu ambayo kwetu ni ya kutekelezwa mapema, eneo la kuongeza biashara katika kanda kwa nchi zote wanachama, kusimamia Kiswahili sasa kuanza kufundishwa mashuleni na kampeni ya kuondoa vikwazo Zimbabwe. Hapa tutaweka nguvu kubwa, amesema Profesa Kabudi.Kuhusu kuongeza baishara kikanda, Profesa Kabudi alisema, Uchumi wa viwanda unategemea uwezo wa kuuza nje, ukifanya biashara nje, uwezo huu unategemea nguvu ya viwanda ulivyonavyo kuzalisha bidhaa zenye viwango na kuacha kusafirisha malighafi ili kuongeza ajira.Alisema lengo la Uenyekiti wa Tanzania kwa mwaka mmoja ni kuona tatizo kubwa la ajira lililopo katika nchi zote za kusini mwa Afrika linapatiwa ufumbuzi na hatua ya kujenga viwanda, miundombinu na uhakika wa masoko ya bidhaa kwa soko la ndani, itawezesha hilo.Akifungua Mkutano wa 39 wa Wakuu wa Nchi na Serikali wa SADC, Rais Magufuli alisema biashara katika soko la ndani ya jumuiya hiyo lenye watu milioni 327, halijatumika vizuri na ikiwa likitumika vizuri, linaweza kutatua changamoto nyingi za kiuchumi katika nchi wanachama ikiwamo ajira.Profesa Kabudi akizungumza kuhusu Kiswahili, alisema Tanzania itasimamia lugha hiyo si tu katika kutumika kama lugha rasmi kwenye hotuba na machapisho ya SADC, lakini kuhakikisha nchi wanachama wanafundisha lugha hiyo shuleni.Akifafanua namna Tanzania ilivyojipanga kwenye uwekezaji, kuhakikisha lugha hiyo inazungumzwa katika nchi wanachama na kama kunahitajika fedha yoyote kulipia Kiswahili kuingia SADC, alisema hakuna fedha yoyote Tanzania italipa kwa Kiswahili kuingia katika jumuiya hiyo.Profesa Kabudi alifafanua kuwa uwekezaji pekee ni kuhakikisha nchi ina wataalamu wa kutosha, hasa walimu mahiri wa lugha, watakapohitajika kwenda katika nchi hizo kufundisha na kueleza kuwa faida kwa nchi ni watu wake kupata ajira kwa kuwa watalipwa mshahara.Kuhusu vitabu, alisema nchi husika itanunua vitabu vya Kiswahili kwa ajili ya shule zake.Akifafanua, alisema katika Umoja wa Afrika AU Kiswahili kililipiwa kiasi cha fedha hakukitaja kuingia kwa kuwa kilichukuliwa kama lugha ya Kibantu, lakini kwa SADC Kiswahili si lugha ya Kibantu, bali ni lugha ya ukombozi.Wakati akifunga mkutano huo wa 39, Rais Magufuli alisema amewagawia wakuu wenzake wa nchi vitabu vya Kiswahili ikiwamo Kamusi na wote wamevipokea vizuri.Rais Magufuli alikabidhiwa Uenyekiti wa SADC na Rais Hage Geingob wa Namibia, Agosti 17, mwaka huu katika Mkutano wa 39 wa Wakuu wa Nchi na Serikali uliofanyika jijini Dar es Salaam.  <topic>: KITAIFA 